b'\n_START_ARTICLE_\nO\xc4\x8de na\xc5\xa1 (roman)\n_START_SECTION_\nZgodba\n_START_PARAGRAPH_\nRoman Sveti Pavel govori o bratih \xc5\xbdanu in Frenku Debevcu iz dolenjske vasi po drugi svetovni vojni. \xc5\xbdan je bil partizan, Frenk pa je bil med vojno belogardist, zato se je po vojni skrival po zidanicah. Ker je oblast po kmetijah in zidanicah iskala skrito vino, se je zatekel v zvonik cerkve sv. Pavla. Med prebivalci je vladalo sovra\xc5\xa1tvo do nove oblasti in strah pred njo, ker je pobirala pridelke in \xc5\xbeivino ter pretepala kmete. Frenkova \xc5\xbeena je v dobro vseh va\xc5\xa1\xc4\x8danov izdala skrivali\xc5\xa1\xc4\x8de svojega mo\xc5\xbea._NEWLINE_V O\xc4\x8dena\xc5\xa1u se zgodba nadaljuje z Debev\xc4\x8devo aretacijo. Va\xc5\xa1\xc4\x8dani so Debevca mo\xc4\x8dno spo\xc5\xa1tovali in so ga na poti od cerkve sv. Pavla do doma \xc5\xbeeleli na silo re\xc5\xa1iti. Doma ga je \xc4\x8dakal cel bataljon in d\xc5\xbeip, ki ga je zapeljal do zapora. Celico si je delil s \xc5\xa0tefanom Lamov\xc5\xa1kom, ki je bil obsojen na smrt zaradi uboja u\xc4\x8ditelja. Lamov\xc5\xa1ek ga je prosil, naj mu izpolni zadnjo \xc5\xbeeljo: poi\xc5\xa1\xc4\x8de naj njegovo \xc5\xbeeno ter ji pove, kje je skrit denar. Po Lamov\xc5\xa1kovi usmrtitvi je polkovnik Debevca obto\xc5\xbeil za deportacije na Rab, zvez z Italijani in skrivanja pred oblastjo. V njegovo breme je pri\xc4\x8dal tudi Hinko Luzar, ki je leta 1942 prosil Debevca, naj mu pomaga re\xc5\xa1iti mater, ker ji Italijani grozijo z internacijo; v zameno mu je ponudil za\xc5\xa1\xc4\x8dito pred partizani, ki so Debevcu grozili s smrtjo._NEWLINE_Po Hinkovem odhodu se je v pogovor med polkovnikom in Debevcem vme\xc5\xa1al avtor romana. O\xc4\x8dital jima je, da speljujeta bralce vsak na svojo stran z obto\xc5\xbeevanjem drug drugega. Pojasnil je, da bo vedno eden oblast in eden \xc5\xbertev, oba pa sta nasilnika, zato se obema odpoveduje. Poudaril je, da Slovenci vedno branijo tisto, kar jih najbolj pogublja in da nikoli ne izra\xc5\xbeajo svojih misli. O\xc4\x8dital je \xc5\xa1e, da slovenski u\xc4\x8ditelji u\xc4\x8dence zasu\xc5\xbenjujejo, slovenski narod pa je opredelil kot narod izdajalcev, kakr\xc5\xa1nega ni na svetu. Polkovnika so avtorjeve besede raztogotile in zagrozil je, da ga lahko za predrznost obsodijo. Ker Debevec ni ni\xc4\x8desar priznal, ga je polkovnik dal zapreti._NEWLINE_V nadaljevanju je v vasi Zagorje nenadoma umrl klju\xc4\x8dar Jarc. Va\xc5\xa1\xc4\x8dani so ga najprej umili in se nato ob njem zbrali s kaplanom Guldom ob molitvi. Ob jeda\xc4\x8di in pija\xc4\x8di se je med njimi razvnela tudi debata o Bogu, politiki in slovenstvu. Na sestanku KLO-ja (Krajevnega ljudskega odbora) so se sekretar in u\xc4\x8ditelji dogovarjali, kako bi kmete spravili v zadruge. Upraviteljici Pupsovi je bila dodeljena naloga, da je izpra\xc5\xa1evala otroke o politi\xc4\x8dnem prepri\xc4\x8danju doma in podatke po\xc5\xa1iljala sekretarju. V u\xc4\x8dilnici so se zbrali vsi va\xc5\xa1\xc4\x8dani.\xc2\xa0\xc2\xbbPredavatelj za raz\xc4\x8di\xc5\xa1\xc4\x8devanje pojmov\xc2\xab\xc2\xa0je ljudstvu razlo\xc5\xbeil, da se bodo morali vklju\xc4\x8diti v zadruge, ljudje pa so vzrojili, tako da sta morala sekretar in predavatelj pobegniti.\n_START_SECTION_\nKritika in literarna zgodovina\n_START_PARAGRAPH_\nRoman prikazuje odnos med kmetom in oblastjo v \xc4\x8dasu zadru\xc5\xbeni\xc5\xa1tva in nacionalizacije po drugi svetovni vojni. Z zgodbo se prepletajo folklorne scene (obsmrtno bedenje ob klju\xc4\x8darju Jarcu), ki ponazarjajo eksistencialisti\xc4\x8dne probleme prebivalstva. Poglavja romana si sledijo brez kak\xc5\xa1ne stroge notranje strnjenosti. Zdi se, da je roman ciklus tematsko povezanih novel. V tekstu je v primerjavi s Svetim Pavlom zelo malo izpovednega. Pisatelj je pri slikanju partijskega sestanka povojnih aktivistov ironi\xc4\x8den. Konec romana je odprt. (povzeto po Trekman, 1968)'